El Pavelló Pla de l’Arc de Llíria acull el campionat autonòmic de gimnàstica rítmica
08 de juliol de 2025

El Pavelló Pla de l’Arc de Llíria ha acollit, este cap de setmana, el Campionat Autonòmic Trofeu Federació Mig i Avançat GR, i el Trofeu CV Conjunts Nivell 1 i Open GR.

Prop de 500 gimnastes de més de 30 clubs de la Comunitat Valenciana, amb edats compreses entre els 9 i anys, han participat en la competició.

El Club Gimnàstica Rítmica Llíria va competir amb 13 jóvens amb destacats resultats. Amanda García va obtindre la medalla de bronze en la categoria aleví individual, mateix metall per a l'equip aleví format per Ariadne Hernández i Carla Civera. En categoria júnior, Itiziar Serrano va ser subcampiona autonòmica, mentres que África Gil va ser bronze en pilota. Finalment, en sèniors, Leire Gutiérrez va obtindre la medalla d'or en pilota i Natalia Hernández la de bronze en cércol, sent el conjunt format per les dos, campió autonòmic general. L'altre equip de Llíria va ser subcampió autonòmic, amb Ariadna López, or en cércol, i Carolina Olmos, plata en pilota.

El regidor d'Esports, Nico Marco, ha senyalat que “per a la nostra ciutat ha sigut un honor ser la seu d'este torneig i una satisfacció vore reunides a tantes jóvens esportistes gaudint de la pràctica de la gimnàstica rítmica i esforçant-se per a donar el millor d'elles mateixes”.

“Al mateix temps que hem de manifestar la nostra alegria i orgull pels magnífics resultats obtinguts pel CGR Llíria, que ha tornat a demostrar el seu gran potencial”, ha afegit.